**Informatívne konsolidované znenie**

**od 1. 1. 2025**

**Zákon**

zo 16. októbra 2019

**číslo 370/2019 Z. z.**

**o finančnej podpore činnosti cirkví a náboženských spoločností**

Národná rada Slovenskej republiky sa uzniesla na tomto zákone:

**§ 1**

Tento zákon upravuje finančnú podporu, ktorú poskytuje štát na podporu činnosti registrovaných cirkví a náboženských spoločností[[1]](#footnote-1)) (ďalej len „cirkev“).

**§ 2**

Na účely tohto zákona sa rozumie

1. príspevkom štátu suma finančných prostriedkov každoročne poskytovaná cirkvi z rozpočtovej kapitoly Ministerstva kultúry Slovenskej republiky (ďalej len „ministerstvo kultúry“),
2. počtom veriacich údaje o náboženskom vyznaní získané z posledného sčítania obyvateľov, domov a bytov[[2]](#footnote-2)) zistené Štatistickým úradom Slovenskej republiky (ďalej len „štatistický úrad“), alebo údaje o počte členov cirkvi zistené z iného zdroja[[3]](#footnote-3)) ministerstva kultúry alebo štatistického úradu.

**§ 3**

1. Štát podporuje cirkvi poskytovaním
2. príspevku štátu,
3. účelovej dotácie podľa osobitných predpisov.[[4]](#footnote-4))
4. Štát podporuje cirkvi aj poskytovaním oslobodení a úľav na daniach a poplatkoch podľa osobitných predpisov.[[5]](#footnote-5))

**§ 4**

1. Príspevok štátu na každý rok sa určuje zo sumy príspevku štátu na predchádzajúci rok zvýšenej o 1,1-násobok sumy medziročného navýšenia príspevku štátu na rozpočtovaný rok podľa miery medziročného rastu sumy minimálnej mzdy pre zamestnanca odmeňovaného mesačnou mzdou (ďalej len „suma mesačnej minimálnej mzdy“) určenej na príslušný kalendárny rok podľa osobitného predpisu,[[6]](#footnote-6)) ktorá predchádza roku, na ktorý sa príspevok štátu určuje, v porovnaní s rokom, ktorý dva roky predchádza roku, na ktorý sa príspevok štátu určuje. Vzorec na výpočet príspevku štátu je uvedený v prílohe č. 1.
2. Ak počet veriacich cirkvi, ktorej sa poskytuje príspevok štátu, klesne alebo vzrastie o viac ako 10 % v porovnaní s predchádzajúcim zisťovaním, suma príspevku štátu pripadajúca tejto cirkvi podľa § 5 ods. 2 na nasledujúci rok po roku, v ktorom sa zverejnili výsledky posledného zisťovania počtu veriacich sa zníži alebo zvýši o sumu vypočítanú zo sumy príspevku štátu poskytnutej tejto cirkvi v predchádzajúcom roku, ktorá zodpovedá jednej tretine percentuálneho poklesu počtu jej veriacich alebo nárastu počtu jej veriacich; o túto sumu sa za rovnakých podmienok zníži alebo zvýši aj príspevok štátu podľa odseku 1.

**§ 5**

1. Príspevok štátu sa poskytuje cirkvi na základe žiadosti predloženej ministerstvu kultúry najneskôr šesť mesiacov pred začiatkom kalendárneho roka, na ktorý má byť príspevok štátu poskytnutý, ak odsek 4 neustanovuje inak.
2. Príspevok štátu sa poskytne takto:
3. suma vo výške príspevku štátu poskytnutého cirkvám v predchádzajúcom roku zvýšená podľa miery medziročného rastu sumy mesačnej minimálnej mzdy sa rozdelí medzi jednotlivé cirkvi, ktorým sa poskytol príspevok štátu v predchádzajúcom roku, v rovnakom pomere ako v predchádzajúcom roku,
4. suma príspevku štátu podľa § 4 po odpočítaní sumy príspevku štátu podľa písmena a) sa rozdelí medzi jednotlivé cirkvi, ktoré požiadali o príspevok štátu, pomerne podľa počtu ich veriacich.
5. Sumu príspevku štátu pripadajúcu konkrétnym cirkvám na príslušný rok ministerstvo kultúry oznámi do 1. januára príslušného roka a zverejní na svojom webovom sídle. Ministerstvo kultúry poskytuje cirkvám príspevok štátu vo výške jeho jednej dvanástiny spravidla prvý pracovný deň v kalendárnom mesiaci.
6. Príspevok štátu cirkvi, ktorej bol poskytnutý príspevok štátu v roku, ktorý predchádza kalendárnemu roku, na ktorý má byť príspevok poskytnutý, sa poskytuje priamo bez podania žiadosti podľa odseku 1.

**§ 6**

1. Príspevok štátu je určený na podporu financovania činnosti cirkvi, na bohoslužobné aktivity, výchovné aktivity, kultúrne aktivity a charitatívne aktivity cirkvi, na náklady cirkvi súvisiace s výkonom jej činnosti v postavení zamestnávateľa a na prevádzkové náklady cirkvi.
2. Príspevok štátu cirkev nemôže použiť na
3. poskytnutie pôžičiek a úverov fyzickým osobám alebo právnickým osobám,
4. vklad na základe zmluvy o tichom spoločenstve,
5. podnikanie obchodnej spoločnosti, ktorú cirkev alebo jej organizačná zložka založila alebo sa stala jej spoločníkom,
6. založenie inej právnickej osoby,
7. podporu činnosti politických strán,
8. ručenie za záväzky fyzických osôb alebo právnických osôb,
9. darovanie fyzickým osobám alebo právnickým osobám,
10. úhradu pokút a iných peňažných sankcií.

**§ 7**

1. Cirkev je povinná predložiť ministerstvu kultúry správu o hospodárení s príspevkom štátu za predchádzajúci rok každoročne najneskôr do 30. apríla v listinnej podobe a v elektronickej podobe. Ministerstvo kultúry správu o hospodárení s príspevkom štátu zverejňuje na svojom webovom sídle.
2. Štát je oprávnený vykonávať kontrolu hospodárenia s príspevkom štátu podľa osobitných predpisov.[[7]](#footnote-7)) V prípade porušenia finančnej disciplíny pri nakladaní s príspevkom štátu sa postupuje podľa osobitného predpisu.[[8]](#footnote-8))

**§ 7a**

**Prechodné ustanovenie**

**k úpravám účinným od 1. januára 2025**

Príspevok štátu na rok 2025 určený podľa § 4 v znení účinnom od 1. januára 2025 sa zvyšuje o sumu zodpovedajúcu 10 % sumy príspevku štátu poskytnutého cirkvám v roku 2024. Suma podľa prvej vety, o ktorú sa navyšuje príspevok štátu na rok 2025 sa rozdelí medzi jednotlivé cirkvi v rovnakom pomere, ako sa príspevok štátu poskytol jednotlivým cirkvám v roku 2019 podľa prílohy č. 2.

**§ 8**

Zrušujú sa:

1. zákon č. 218/1949 Zb. o hospodárskom zabezpečení cirkví a náboženských spoločností štátom v znení zákona č. 88/1950 Zb., zákona č. 16/1990 Zb., zákona č. 522/1992 Zb., zákona č. 467/2005 Z. z., zákona č. 462/2013 Z. z. a zákona č. 318/2018 Z. z.,
2. nariadenie vlády Slovenskej republiky č. 299/2007 Z. z. o úprave osobných pôžitkov poskytovaných duchovným cirkví a náboženských spoločností v znení nariadenia vlády Slovenskej republiky č. 610/2007 Z. z., nariadenia vlády Slovenskej republiky č. 611/2008 Z. z., nariadenia vlády Slovenskej republiky č. 566/2009 Z. z., nariadenia vlády Slovenskej republiky č. 508/2013 Z. z., nariadenia vlády Slovenskej republiky č. 420/2014 Z. z., nariadenia vlády Slovenskej republiky č. 3/2016 Z. z.,  nariadenia vlády Slovenskej republiky č. 395/2016 Z. z. a nariadenia vlády Slovenskej republiky č. 360/2017 Z. z.

**§ 9**

Tento zákon nadobúda účinnosť 1. januára 2020.

Zuzana Čaputová v. r.

prezidentka Slovenskej republiky

Andrej Danko v. r.

predseda Národnej rady Slovenskej republiky

Peter Pellegrini v. r.

predseda vlády Slovenskej republiky

**Príloha č. 1 k zákonu č. 370/2019 Z. z.**

**Vzorec na výpočet sumy príspevku štátu**

**Pt = Pt-1 + 1,1 × (Pt-1 × (Mt-1/Mt-2) – Pt-1)**, pričom

(Mt-1/Mt-2) ≥ 1

Ak hodnota (Mt-1/Mt-2) < 1, dosadí sa do vzorca hodnota (Mt-1/Mt-2) = 1, kde

Pt je príspevok štátu na príslušný rozpočtovaný rok (t), na ktorý sa príspevok štátu určuje,

Pt-1 je príspevok štátu na rok predchádzajúci príslušnému rozpočtovanému roku,

Mt-1 je suma mesačnej minimálnej mzdy určenej na rok (t-1), ktorý predchádza roku, na ktorý sa príspevok štátu určuje,

Mt-2 je suma mesačnej minimálnej mzdy určenej na rok (t-2), ktorý dva roky predchádza roku, na ktorý sa príspevok štátu určuje.

**Príloha č. 2 k zákonu č. /2019 Z. z.**

**Príspevok štátu poskytnutý jednotlivým cirkvám v roku 2019**

|  |  |  |  |
| --- | --- | --- | --- |
|  | názov cirkvi | suma (eur) | pomer (%) |
| 1. | Rímskokatolícka cirkev v Slovenskej republike | 31 191 337 | 65,463 |
| 2. | Evanjelická cirkev augsburského vyznania na Slovensku | 4 858 489 | 10,197 |
| 3. | Gréckokatolícka cirkev na Slovensku | 4 900 043 | 10,284 |
| 4. | Reformovaná kresťanská cirkev na Slovensku | 2 653 763 | 5,569 |
| 5. | Pravoslávna cirkev na Slovensku | 2 029 714 | 4,260 |
| 6. | Náboženská spoločnosť Jehovovi svedkovia v Slovenskej republike | 0 | 0,000 |
| 7. | Evanjelická cirkev metodistická, Slovenská oblasť | 329 920 | 0,692 |
| 8. | Kresťanské zbory na Slovensku | 0 | 0,000 |
| 9. | Apoštolská cirkev na Slovensku | 493 290 | 1,035 |
| 10. | Bratská jednota baptistov v Slovenskej republike | 363 336 | 0,763 |
| 11. | Cirkev bratská v Slovenskej republike | 398 454 | 0,836 |
| 12. | Cirkev adventistov siedmeho dňa, Slovenské združenie | 40 526 | 0,085 |
| 13. | Ústredný zväz židovských náboženských obcí v Slovenskej republike | 137 892 | 0,289 |
| 14. | Cirkev československá husitská na Slovensku | 115 384 | 0,242 |
| 15. | Starokatolícka cirkev na Slovensku | 127 093 | 0,267 |
| 16. | Bahájske spoločenstvo v Slovenskej republike | 0 | 0,000 |
| 17. | Cirkev Ježiša Krista Svätých neskorších dní v Slovenskej republike | 0 | 0,000 |
| 18. | Novoapoštolská cirkev v Slovenskej republike | 8 382 | 0,018 |
|  | spolu | 47 647 623 | 100 |

1. ) § 4 ods. 4 zákona č. 308/1991 Zb. o slobode náboženskej viery a postavení cirkví a náboženských spoločností v znení zákona č. 394/2000 Z. z. [↑](#footnote-ref-1)
2. ) Zákon č. 263/2008 Z. z. o sčítaní obyvateľov, domov a bytov v roku 2011 a ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov.

   Zákon č. 223/2019 Z. z. o sčítaní obyvateľov, domov a bytov v roku 2021 a o zmene a doplnení niektorých zákonov. [↑](#footnote-ref-2)
3. ) § 11 zákona č. 308/1991 Zb. v znení neskorších predpisov.

   Zákon č. 540/2001 Z. z. o štátnej štatistike v znení neskorších predpisov. [↑](#footnote-ref-3)
4. ) Napríklad zákon č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov, zákon č. 524/2010 Z. z. o poskytovaní dotácií v pôsobnosti Úradu vlády Slovenskej republiky v znení neskorších predpisov. [↑](#footnote-ref-4)
5. ) Napríklad § 13 ods. 2 písm. a) zákona č. 595/2003 Z. z. o dani z príjmov, § 17 ods. 1 písm. c) zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov, § 8 ods. 1 zákona č. 161/2005 Z. z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam. [↑](#footnote-ref-5)
6. ) Zákon č. 663/2007 Z. z. o minimálnej mzde v znení neskorších predpisov. [↑](#footnote-ref-6)
7. ) Napríklad zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov, zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov. [↑](#footnote-ref-7)
8. ) § 31 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. [↑](#footnote-ref-8)